CELEX: 32010D0313
Language: lt
Date: 1275868800000
Title: 2010/313/: 2010 m. birželio 7 d. Komisijos sprendimas, kuriuo pagal Reglamentą (EB) Nr. 669/2009 leidžiama atlikti fizinius tikrinimus patvirtintose Kipro pašarų ir maisto verslo operatorių patalpose (pranešta dokumentu Nr. C(2010) 3525)  (Tekstas svarbus EEE)

8.6.2010   
            
            
               LT
            
            
               Europos Sąjungos oficialusis leidinys
            
            
               L 140/28
            
         KOMISIJOS SPRENDIMAS
   2010 m. birželio 7 d.
   kuriuo pagal Reglamentą (EB) Nr. 669/2009 leidžiama atlikti fizinius tikrinimus patvirtintose Kipro pašarų ir maisto verslo operatorių patalpose
   (pranešta dokumentu Nr. C(2010) 3525)
   (Tekstas autentiškas tik graikų kalba)
   (Tekstas svarbus EEE)
   (2010/313/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 24 d. Komisijos reglamentą (EB) Nr. 669/2009, kuriuo įgyvendinamos Europos Parlamento ir Tarybos reglamento (EB) Nr. 882/2004 nuostatos dėl sustiprintos tam tikrų negyvūninės kilmės pašarų ir maisto produktų importo oficialios kontrolės (1), ypač į jo 9 straipsnio 1 dalį,
   kadangi:
   
               (1)
            
            
               Komisijos reglamente (EB) Nr. 669/2009 nustatytos šios kontrolės, įskaitant fizinius tikrinimus, kurie turi būti atliekami nustatytuose įvežimo į Europos Sąjungą punktuose, taisyklės. Be to, reglamente nustatyti būtini tokių įvežimo punktų reikalavimai ir nustatyta, kad šių įvežimo punktų sąrašą valstybės narės viešai skelbia internete.
            
         
               (2)
            
            
               Reglamento (EB) Nr. 669/2009 9 straipsnio 1 dalyje numatyta, kad valstybei narei paprašius Komisija gali leisti tam tikrų nustatytų įvežimo punktų, kurių veiklai turi įtakos tam tikri geografiniai apribojimai, kompetentingoms institucijoms atlikti fizinius tikrinimus pašarų ir maisto verslo operatoriaus patalpose, jeigu laikomasi tam tikrų sąlygų.
            
         
               (3)
            
            
               2009 m. spalio 26 d. rašte Kipras nurodė tam tikrą Larnaca oro uosto ir Limassol uosto nustatytų įvežimo punktų geografinę padėtį, taip pat tai, kad sala yra maža ir paprašė Komisijos leisti šių įvežimo punktų kompetentingoms institucijoms pagal Reglamentą (EB) Nr. 669/2009 atlikti fizinius tikrinimus tam tikrų pašarų ir maisto verslo operatorių patalpose.
            
         
               (4)
            
            
               2010 m. vasario 9 d. rašte Kipras pateikė Komisijai patvirtinimus, kad tik pašarų ir maisto verslo operatorių patalpos, kurios atitinka Reglamente (EB) Nr. 669/2009 įvardytus būtinus nustatytų įvežimo punktų reikalavimus, bus patvirtintos fiziniams tikrinimams atlikti; Larnaca oro uosto ir Limassol uosto kompetentingoms institucijoms skirtos lėšos bus tokios, kad galimybė, kad fiziniai tikrinimai galėtų būti atlikti ne jų patalpose, nesutrikdytų šiuose nustatytuose įvežimo punktuose atliekamos kontrolės ir nedarytų jai neigiamo poveikio, ir nuo siuntų atvežimo į šį įvežimo punktą fiziniam tikrinimui pasirinktas siuntas pašarų ir maisto verslo operatorių patalpose nuolat tikrins susijusių nustatytų įvežimo punktų kompetentingos institucijos ir taip tikrins, kad jokiu būdu nepažeistų siuntų per visus tikrinimus.
            
         
               (5)
            
            
               Todėl atsižvelgiant į tam tikrus Larnaca oro uosto ir Limassol uosto nustatytų įvežimo punktų geografinius apribojimus ir Kipro patvirtinimą, kad bus laikomasi Reglamento (EB) Nr. 669/2009 9 straipsnio 1 dalyje nurodytų sąlygų, tikslinga leisti atlikti fizinius tikrinimus tam tikrų pašarų ir maisto verslo operatorių patalpose, kurias ši valstybė narė patvirtino tokiems tikrinimams atlikti.
            
         
               (6)
            
            
               Siekiant užtikrinti, kad šiuo sprendimu nustatytas leidimas būtų tinkamai viešai skelbiamas, tikslinga, kad pašarų ir maisto verslo operatorių patalpų, kurios pagal Reglamentą (EB) Nr. 669/2009 patvirtintos fiziniams tikrinimams atlikti, sąrašas būtų viešai skelbiamas internete pateikiant minėto reglamento 5 straipsnyje nustatytą nacionalinę nuorodą,
            
         PRIĖMĖ ŠĮ SPRENDIMĄ:
   1 straipsnis
   1.   Pagal Reglamento (EB) Nr. 669/2009 9 straipsnio 1 dalį Kipro Larnaca oro uosto ir Limassol uosto nustatytų įvežimo punktų kompetentingoms institucijoms leidžiama atlikti minėto reglamento I priede išvardytų importuojamų negyvūninės kilmės pašarų ir maisto produktų fizinius tikrinimus, nustatytus to reglamento 8 straipsnio 1 dalies b punkte, pašarų ir maisto verslo operatoriaus patalpose, kurias Kipras patvirtino tokiems tikrinimams atlikti, jeigu laikomasi to reglamento 9 straipsnio 1 dalies a, b ir c punktuose nurodytų sąlygų.
   2.   Pašarų ir maisto verslo operatorių, kurių patalpas Kipras patvirtino, kaip nurodyta šio straipsnio 1 dalyje, sąrašas viešai skelbiamas internete pateikiant Reglamento (EB) Nr. 669/2009 5 straipsnyje nustatytą nacionalinę nuorodą.
   2 straipsnis
   Šis sprendimas skirtas Kipro Respublikai.
   
      Priimta Briuselyje 2010 m. birželio 7 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 194, 2009 7 25, p. 11.